Κανονισμός (ΕΚ) αριθ. 1511/2000 της Επιτροπής

της 12ης Ιουλίου 2000

σχετικά με τον καθορισμό του ορίου παρέμβασης για τα μήλα κατά την περίοδο 2000/01

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρο 27 παράγραφοι 1 και 2,

Εκτιμώντας τα ακόλουθα:

(1) Το άρθρο 27 παράγραφος 1 του κανονισμού (ΕΚ) αριθ. 2200/96 προβλέπεται ο καθορισμός ενός ορίου παρέμβασης όταν η αγορά ενός προϊόντος που εμφαίνεται στο παράρτημα ΙΙ του εν λόγω κανονισμού υφίσταται ή ενδέχεται να υποστεί γενικευμένη και διαρθρωτική ανατροπή της ισορροπίας, η οποία οδηγεί ή μπορεί να οδηγήσει σε υπερβολικό όγκο αποσύρσεων.

(2) Όριο παρέμβασης για τα μήλα για την περίοδο 1999/2000 έχει καθοριστεί με τον κανονισμό (ΕΚ) αριθ. 1541/1999 της Επιτροπής(3). Επειδή οι προϋποθέσεις που καθορίζονται από το προαναφερθέν άρθρο 27 εξακολουθούν να συντρέχουν για τα προϊόντα αυτά πρέπει να καθοριστεί κατά συνέπεια όριο παρέμβασης για τα μήλα για την περίοδο εμπορίας 2000/01.

(3) Είναι σκόπιμο να καθοριστεί το όριο παρέμβασης για τα μήλα σε συνάρτηση με το ποσοστό του μέσου όρου της παραγωγής που προορίζεται για κατανάλωση σε νωπή κατάσταση των πέντε τελευταίων περιόδων, για τις οποίες υπάρχουν διαθέσιμα στοιχεία, και να προσδιοριστεί επίσης για το εν λόγω προϊόν η περίοδος που λαμβάνεται υπόψη για να εκτιμηθεί η υπέρβαση του ορίου παρέμβασης.

(4) Κατ' εφαρμογή του προαναφερθέντος άρθρου 27, η υπέρβαση του ορίου παρέμβασης έχει ως συνέπεια τη μείωση της κοινοτικής αποζημιώσεως απόσυρσης κατά τη διάρκεια της περιόδου που έπεται εκείνης της υπερβάσεως του ορίου. Πρέπει να προσδιοριστούν οι επιπτώσεις από την υπέρβαση αυτή και να καθοριστεί μείωση ανάλογη προς το μέγεθος της υπερβάσεως σε σχέση με την παραγωγή.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το όριο παρέμβασης για τα μήλα κατά την περίοδο 2000/01 ορίζεται σε 486900 τόνους.

2. Η υπέρβαση του ορίου παρέμβασης, αποτιμάται με βάση τις αποσύρσεις που θα πραγματοποιηθούν μεταξύ της 1ης Ιουνίου 2000 και της 31ης Μαΐου 2001.

Άρθρο 2

Εάν η ποσότητα μήλων που αποσύρεται κατά την περίοδο που ορίζεται στο άρθρο 1 παράγραφος 2 υπερβαίνει το όριο που έχει καθοριστεί στο άρθρο 1 παράγραφος 1, η κοινοτική αποζημίωση απόσυρσης, που έχει καθοριστεί κατ' εφαρμογή του άρθρου 26 του κανονισμού (ΕΚ) αριθ. 2200/96, κατά την επόμενη περίοδο εμπορίας μειώνεται κατ' αναλογία του μεγέθους της υπέρβασης σε σχέση με την παραγωγή που χρησίμευσε ως βάση για τον υπολογισμό του εν λόγω ορίου.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Ιουλίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 160 της 26.6.1999, σ. 80.

(3) ΕΕ L 180 της 15.7.1999, σ. 3.